奉酬稚春梅花行
作者：林亦之
朝代：宋

paragraphs: 草堂梅花千萬枝，新詩品題何太奇。
可憐一枝非凡羣，賞心何人空自珍。
請與君談別花人，如或見之當俯身。
西湖一带何蒼茫，娟娟數枝臨水傍。
上有幽人眉骨橫，終日對花情意生。
花如秋月照芭蕉，人似春風吹野苗。
人與花枝自相親，一篇至今吟如新。
胸中若有一點塵，縱對此花無精神。
平生不識市沽兒，四更誦書長苦饑。
摩挲此腹遶疎籬，笑折花枝花自知。